༄༅༅།།རྒྱ་གར་སྐད་དུ།ཨཱརྱ་ད་ཤ་སཱ་ཧ་སྲི་ཀཱ་པྲཛྙཱ་པཱར་མི་ཏཱ་ནཱ་མ་མ་ཧཱ་ཡཱ་ན་སཱུ་ཏྲ།བོད་སྐད་དུ།འཕགས་པ་ཤེས་རབ་ཀྱི་ཕ་རོལ་ཏུ་ཕྱིན་པ་ཁྲི་པ་ཞེས་བྱ་བ་ཐེག་པ་ཆེན་པོའི་མདོ།བམ་པོ་དང་པོ།སངས་རྒྱས་དང་བྱང་ཆུབ་སེམས་དཔའ་ཐམས་ཅད་ལ་ཕྱག་འཚལ་ལོ།།འདི་སྐད་བདག་གིས་ཐོས་པ་དུས་གཅིག་ན།བཅོམ་ལྡན་འདས་རྒྱལ་པོའི་ཁབ།བྱ་རྒོད་ཀྱི་ཕུང་པོའི་རི་ལ་དགེ་སློང་སྟོང་ཕྲག་དུ་མའི་དགེ་སློང་གི་དགེ་འདུན་ཆེན་པོ་དང་།ཐབས་ཅིག་ཏུ་བཞུགས་ཏེ།ཐམས་ཅད་ཀྱང་དགྲ་བཅོམ་པ་ཟག་པ་ཟད་པ།ཉོན་མོངས་པ་མེད་པ།དབང་དང་ལྡན་པར་གྱུར་པ།སེམས་ཤིན་ཏུ་རྣམ་པར་གྲོལ་བ།ཤེས་རབ་ཤིན་ཏུ་རྣམ་པར་གྲོལ་བ།ཅང་ཤེས་པ།གླང་པོ་ཆེན་པོ།བྱ་བ་བྱས་པ།བྱེད་པ་བྱས་པ།ཁུར་བོར་བ།བདག་གི་དོན་རྗེས་སུ་ཐོབ་པ།སྲིད་པར་ཀུན་ཏུ་སྦྱོར་བ།ཡོངས་སུ་ཟད་པ།ཡང་དག་པའི་ཤེས་པས་སེམས་ཤིན་ཏུ་རྣམ་པར་གྲོལ་བ།སེམས་ཀྱི་དབང་ཐམས་ཅད་ཀྱི་དམ་པའི་ཕ་རོལ་ཏུ་སོན་པ་ཤ་སྟག་སྟེ།གང་ཟག་གཅིག་མ་གཏོགས་པ་ནི་འདི་ལྟ་སྟེ།སློབ་པ་རྒྱུན་ཏུ་ཞུགས་པ་ཚེ་དང་ལྡན་པ་ཀུན་དགའ་བོའོ།།དགེ་སློང་མ་ལྔ་བརྒྱ་ཙམ་དང་།དགེ་བསྙེན་དང་།དགེ་བསྙེན་མ་ཐམས་ཅད་ཀྱང་བདེན་པ་མཐོང་བ་ཤ་སྟག་དང་།བྱང་ཆུབ་སེམས་དཔའ་སེམས་དཔའ་ཆེན་པོ་སྟོང་ཕྲག་དུ་མ་ཐམས་ཅད་ཀྱང་གཟུངས་ཐོབ་པ།ཏིང་ངེ་འཛིན་ཐོབ་པ།སྟོང་པ་ཉིད་ལ་གནས་པ།མཚན་མ་མེད་པའི་སྤྱོད་ཡུལ་བ།མ་བརྟགས་པའི་སྨོན་ལམ་དང་ལྡན་པ།མཉམ་པ་ཉིད་ཀྱི་བཟོད་པ་ཐོབ་པ།སྤོབས་པ་ཐོགས་པ་མེད་པ་ཐོབ་པ་ཐམས་ཅད་ཀྱང་མངོན་པར་ཤེས་པ་ལྔ་དང་ལྡན་པ།གཟུང་བའི་ཚིག་དང་ལྡན་པ།ཚུལ་འཆོས་པ་མེད་པ།ཤེས་ཀྱི་ཁེ་དང་།རྙེད་པ་དང་།བཀུར་སྟིའི་སེམས་དང་བྲལ་བ།ཟང་ཟིང་མེད་པའི་ཆོས་སྟོན་པ།ཆོས་ཟབ་མོ་ལ་བཟོད་པའི་ཕ་རོལ་ཏུ་སོན་པ།མི་འཇིགས་པ་ཐོབ་པ།བདུད་ཀྱི་ལས་ལས་ཡང་དག་པར་འདས་པ།ལས་ཀྱི་སྒྲིབ་པ་ཐམས་ཅད་ལས་རྣམ་པར་གྲོལ་བ།བསྟན་པའི་ཆོས་སྟོན་པས་བསགས་པ།བསྐལ་པ་གྲངས་མེད་པ་ནས་སྨོན་ལམ་ཤིན་ཏུ་བསགས་པ།བཞིན་